Kyk: Trevor Noah steek die draak met Trump | Netwerk24
Kyk: Trevor Noah steek die draak met Trump
Deur Simon Sonnekus 24 Januarie 2017 15:30
Trevor Noah, die Suid-Afrikaanse komediant, het nie op hom laat wag om grappies oor Donald Trump se inhuldiging as president van Amerika te maak nie.
Hy het op sy Amerikaanse program, The Daily Show, sommer 'n spesiale uitsending oor die inhuldiging van die land se 45ste president gedoen.
"Toe ek die inhuldiging kyk, het ek in 'n stadium gehoop Marty McFly van Back to the Future verskyn vanuit die toekoms om die hele besigheid te stop," het Noah gesê.
Noah het ook gesê Trump se omstrede toespraak, waarin hy gepraat het oor probleme in Amerika, het hom laat dink aan die eerste vyf minute uit 'n Terminator-fliek.
"Mense sou dink die president sou 'n boodskap deel van eenheid en hoop, maar as jy na die toespraak geluister het, sou jy nie 'n greintjie hoop vir hierdie land oorgehad het nie," het Noah gesê.
Noah het in 2014 die aanbieding van Amerikaanse satiriese nuusprogram by Jon Stewart oorgeneem en het deur die loop van die verkiesing Trump en sy sêgoed gekritiseer.